ভোলার ঢাল চরে ঘুর্ণিঝড়ে ক্ষতিগ্রস্ত পরিবারগুলোর ঘুরে দাঁড়ানোর চেষ্টা
ঘুর্ণিঝড় আম্ফানের আঘাতে দ্বীপ জেলা ভোলায় ঘর-বাড়ি বিধ্বস্তসহ বেড়ি বাঁধ, কৃষকের ফসল, পুকুরের মাছের ব্যাপক ক্ষতি হয়েছে। জোয়ারের পানিতে ও ঝড়ে কয়েক কোটি টাকার সম্পদের ক্ষতি হয়েছে। এদিকে ক্ষতিগ্রস্ত পরিবারগুলো দুভোর্গে দিন কাটাচ্ছে। বিশেষ করে ভোলার সর্ব দক্ষিণে চরফ্যাশন উপজেলার সাগর মোহনার ঢাল চর ইউনিয়নে বহু মানুষ আশ্রয় কেন্দ্র থেকে ফিরে দেখে তাদের ঘর-বাড়ি বিধ্বস্ত হয়েছে। তাদের থাকার মতো কোনো অবস্থা নেই। অনেকেই খোলা আকাশের নিচে চরম সঙ্কটের মধ্যে মানবেতর দিন পার করছে। ত্রাণ সহায়তা না পাওয়ার অভিযোগ অনেকের। এদিকে ঢাল চরে বিধ্বস্ত পরিবারগুলো শেষ সম্বল যা আছে তা দিয়ে মাথার ওপর ছাউনি মেরামত করে ঘুরে দাঁড়ানোর চেষ্টা করছে।
ঢাল চর ইউনিয়নের চেয়ারম্যান সালাম হাওলাদার জানান, তার দুর্গম এই ইউনিয়নে শুক্রবার সকাল পর্যন্ত কোনো ত্রাণ পৌঁছেনি। শুক্রবার বিকালে কোস্টগার্ডের পক্ষ থেকে কিছু ত্রাণ পৌঁছেছে। তবে কী কী দিয়েছে তা তিনি দেখেননি।
ভোলা জেলা ত্রাণ কর্মকতা পিয়াস চন্দ্র দাস জানান, এক পরিসংখ্যানে ঘুর্ণিঝড়ে ভোলায় ৩ লাখ ১৮ হাজার ৫৬৮ জন মানুষ ক্ষতিগ্রস্ত হয়েছে। এছাড়াও ভোলা জেলায় ৩ শত ৩২টি ঘর সম্পূর্ণ বিধ্বস্ত ও ১ হাজার ৬ শত ঘর বাড়ি আংশিক ক্ষতি হয়েছে। ৩৪.৬ কিলোমিটার বেড়ি বাঁধ ও রাস্তার ক্ষতি হয়েছে। ৩ হাজার ১৭৭ হেক্টর জমির ফসল নষ্ট হয়েছে। ক্ষতি হয়েছে ৬৫৭টি গবাদি পশুর। এছাড়া আড়াই হাজার মাছের খামারের মাছ ভেসে গেছে। ভোলা জেলা মৎস্য কর্মকতা আজহারুল ইসলাম জানান, ঘুর্ণিঝড়ে মৎস্য খাতে প্রায় ৬ কোটি ৭০ লাখ টাকার ক্ষতি হয়েছে।
তবে প্রশাসনের পক্ষ থেকে এ পর্যন্ত ৩ শত মেট্রিক টন চাল, ৯ লক্ষ টাকা, ১৭ হাজার শুকনো খাবার বিতরণ করা হয়েছে। এদিকে ভোলার চরফ্যাশনের চর মানিকায় ঘূর্ণিঝড় আম্ফানে ক্ষতিগ্রস্ত ৫০০ পরিবারের মাঝে শুক্রবার সকালে ত্রাণ সামগ্রী দেওয়া হয়। এ সময় উপস্থিত ছিলেন কোস্টগার্ড দক্ষিণ জোনের জোনাল কমান্ডার ক্যাপ্টেন এস এম মঈন উদ্দিন।